Kevin slåss med voldstiltalt politimann: – Jeg handler i panikk
For Kevin Winnes Simensen kom det helt ut av det blå, da han plutselig ble kastet i asfalten. 27-åringen var beskyldt for å ha truet en dørvakt. Irritert og frustrert diskuterte han med politiet, da han merket at noen kom opp på siden og tok tak i ham.  – Jeg kobler ikke helt hva som skjer, før jeg blir slengt i bakken. Da ble jeg bare helt satt ut, forklarer Simensen i Borgarting lagmannsrett onsdag. Han er en av to fornærmede i ankesaken, der en politimann er tiltalt for grov vold og grovt uaktsomt brudd på tjenesteplikten. Simensen og vennegjengen hadde vært ute på byen i Kongsberg, før basketaket med politiet fant sted ved Essostasjonen natt til 30. oktober 2022. Simensen forklarer i retten at han ikke forsto at det var en politimann som tok ham i armen og oppfattet ikke at han fikk noe pålegg. – Jeg følte at det var et overfall. Jeg visste politiet allerede sto der og klarte ikke forstå hvorfor ingen grep inn. Det ble veldig mye forvirring. Politibetjenten forklarte tirsdag hvorfor han slo og slo med knyttnever og batong mot hodet og tømte peppersprayen i ansiktet på Simensen: – Jeg blir utsatt for voldsom motstand og tenker jeg er i ferd med å miste kontroll. Jeg føler frykt for at jeg kunne bli skadd. Politimannen ga uttrykk for at slagene overhodet ikke virkning. Simensen forklarer onsdag sin reaksjon med sjokk: – Det skjedde så brått og eskalerte brutalt. Det er ikke aggresjon, jeg handler i panikk. Instinktet var å komme meg unna det som gjorde så vondt.  Simensen sier han var forvirret og desorientert. Han hadde inntrykk av at volden han ble utsatt for, ikke ville stoppe samme hva han gjorde. – Jeg hadde ikke tanker om å ta noen i det hele tatt. Politimannens forsvarer John Christian Elden påpeker at videoopptakene viser en batong som under basketaket faller på bakken ved Simensen. 27-åringen innrømmer at han hadde en teleskopbatong i ermet. Etter pågripelsen fant politiet en krum kniv i jakkelommen hans, som ikke lå i sliren. Simensen er ikke sikker på hvor lenge kniven lå løst. Elden spør Simensen hvorfor han bevæpner seg, før han går på byen. – Det var ikke hensikten. – Skjønner du at politiet kan beredskap for at folk kan være bevæpnet på byen? – For så vidt, svarer Simensen. To timer etter pågripelsen hadde han en promille på 1,8.  Elden legger også frem stillbilder fra overvåkningsvideoen, som tilsynelatende viser at 27-åringen slår den tiltalte politimannen en gang i ansiktet. Politimannen har hele veien nektet straffskyld. Han ble frikjent i Buskerud tingrett, men Riksadvokaten anket.  – Skrek av smerte Under basketaket ville Simensens kamerat Kristian Pablo Teigen (27) blande seg inn, men oppfattet at politiet ga ham pålegg om å trekke seg unna. – Men da jeg hørte at Kevin ikke fikk puste, spurte jeg hva de drev med. Jeg var redd fra før, men da skjønte jeg at jeg måtte gjøre noe. Han skrek av smerte. Teigen viser at han sto med hendene i været for å signalisere at han ikke var noen trussel. Likevel slo tiltalte ham med batongen to ganger. – Det sluttet ikke før jeg satt meg på kne. Slik sammenfatter aktor Marit Oliver Storeng hva saken dreier seg om: – Spørsmålet er om det var nødvendig, forholdsmessig og forsvarlig å bruke slik makt, eller om oppdraget kunne vært håndtert på annet vis. Påtalemyndigheten mener tiltalte kunne handlet annerledes og gikk for langt. Politimannens forsvarer John Christian Elden er uenig: – Dette var en vanlig pågripelse som fant sted, med en krakilsk person som ikke ville gi seg. Volden eskalerte, slik politiet har anledning til å gjøre. Aktor har påpekt at ulovlig maktbruk fra politiet ikke alltid skal straffes: – Høyesterett har gitt politiet spillerom for å gjøre feil i krevende operative situasjoner, uten at de blir stilt strafferettslig ansvarlige i ettertid.
Kevin Winnes Simensen er en av to fornærmede i Borgarting lagmannsrett, hvor en politimann er tiltalt for grov vold og grovt uaktsomt brudd på tjenesteplikten Hendelsen skjedde i Kongsberg natt til 30. oktober 2022 Simensen forklarer at han ble slengt i bakken og fikk batongslag mot hodet, mens tilhøreren politimannen påstått at voldsom motstand og frykt for egen skade utløste reaksjonen Politimannens forsvarer, John Christian Elden, argumenterer at volden eskalerte slik politiet er tillatt Aktor Marit Oliver Storeng stiller spørsmål om makten var nødvendig, forholdsmessig, og forsvarlig, eller om situasjonen kunne vært håndtert på annet vis.